



Z A P I S N I K
9. sjednice Vijeća Mjesnog odbora Folnegovićevo Naselje održane 14. Veljače 2022.
u prostorijama Mjesnog odbora Folnegovićevo Naselje, Joze Laurenčića 8B s početkom u 18.30 sati

Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić.

Zapisnik vodi:Hrabren Dobrotić

	Predsjednica konstatira da su nazočni svi članovi Vijeća, što znači da Vijeće može pravovaljano odlučivati, te otvara 9. sjednicu Vijeća Mjesnog odbora.

Vijeće jednoglasno prihvaća tekst Zapisnika 8. sjednice održane 27. siječnja 2022.

	Na prijedlog predsjedniceVijeće jednoglasno utvrđuje


D N E V N I     R E D:
1. Prijedlog financijskog plana Mjesnog odbora Folnegovićevo Naselje za 2022. godinu
2. Prijedlog plana malih komunalnih akcija Mjesnog odbora Folnegovićevo Naselje u 2022. godini
3. Prijedlozi zaključaka o korištenju prostora mjesne samouprave
a. Zahtjev HDZ-a
b. Zahtjev Mladeži HDZ-a
4. Izviješća, pitanja i prijedlozi.



Ad 1.	Prijedlog financijskog plana Mjesnog odbora Folnegovićevo Naselje za 2022. godinu

Članovi Vijeća su primili materijale uz poziv.
Predsjednica Vijeća Nikolina Krešo izvještava Vijeće o Prijedlogu financijskog plana Mjesnog odbora Folnegovićevo Naselje za 2022. godinu. Plan će u cijelosti biti objavljen na oglasnoj ploči u sjedištu Mjesnog odbora.
Vijeće jednoglasno i bez rasprave donosi


FINANCIJSKI PLAN
Mjesnog Odbora Folnegovićevo Naselje
za 2022.

Članak 1.
Financijski plan Mjesnog odbora Folnegovićevo Naselje za 2022. (dalje u tekstu: Plan) sastoji se od:

PRIHODA:										690.300,00
RASHODA:										690.300,00

	Članak 2.

	Prihodi i rashodi iz članka 1. Plana su:

	

	Šifra
	A) PRIHODI
	IZNOS
(u kunama)

	671
	PRIHODI MJESNOG ODBORA UKUPNO
	690.300,00

	6711
	PRIHODI ZA FINANCIRANJE RASHODA POSLOVANJA
	690.300,00

	

	Šifra
	A) RASHODI
	IZNOS
(u kunama)

	 
	RASHODI MJESNOG ODBORA UKUPNO
	690.300,00

	3232
	USLUGE TEKUĆEG I INVESTICIJSKOG ODRŽAVANJA - PMKA MO
	594.000,00

	 
	ODRŽAVANJE JAVNIH ZELENIH POVRŠINA
	369.000,00

	 
	ODRŽAVANJE NERAZVRSTANIH CESTA
	225.000,00

	3291
	NAKNADE ČLANOVIMA VIJEĆA MJESNOG ODBORA
	90.000,00

	3299
	OSTALI NESPOMENUTI RASHODI POSLOVANJA VIJEĆA MJESNOG ODBORA
	6.300,00



Članak 3.
Naredbodavac za izvršenje Plana je pročelnica  Gradskog ureda za mjesnu samoupravu, civilnu zaštitu i sigurnost.

Članak 4.
Plan će biti objavljen na oglasnoj ploči u sjedištu Mjesnog odbora.



Ad 2. 	Prijedlog plana malih komunalnih akcija Mjesnog odbora Folnegovićevo Naselje za 2022. godinu

Članovi Vijeća su primili materijale uz poziv. 
Predsjednica VMO Folnegovićevo Naselje  izvještava Vijeće o Prijedlogu plana malih komunalnih akcija MO Folnegovićevo Naselje za 2022. godinu. 
Asfalterski program odvija se u koordinaciji s Vijećem Gradske četvrti Peščenica-Žitnjak i Gradskim uredom za mjesnu samoupravu, civilnu zaštitu i sigurnost. U koordinacijskom radu analizirat će se gdje na području gradske četvrti ima najviše potrebe za asfalterskim programom te će se obnavljati oni dijelovi asfalta koji najviše zahtijevaju obnovu. Što se Folnegovićevog Naselja tiče, u asfalterski program ušla je prometnica Savica I. iza ZET-ovog igrališta blizu Medike, koja čini istočnu granicu naselja. Što se pak ostalih cesta u naselju tiče, za sada nemamo informaciju da bi koja trebala ući u asfalterski program.
Član Vijeća Frane Čavka komentira da prije nego li se krene u realizaciju asfaltiranja, trebamo biti upoznati s prioritetima programa. Najviše intervencija bi, pretpostavlja, bilo u ruralnim dijelovima Peščenice. Kriteriji prioriteta trebaju biti jasno definirani. Predsjednica Vijeća Nikolina Krešo izvještava da će na koordinacijskim sastancima predsjednika mjesnih odbora unutar Gradske četvrti Peščenica-Žitnjak sudionici biti upoznati s kriterijima o kojima onda mogu izvijestiti vijeća mjesnih odbora prema potrebi.
Članovi Vijeća nakon kraće rasprave jednoglasno donose



Plan malih komunalnih akcija
Mjesnog odbora Folnegovićevo Naselje u 2022.



	1. Ovim se planom, u skladu s planiranim sredstvima i izvorima financiranja, određuju poslovi i radovi održavanja komunalne infrastrukture na području Mjesnog odbora Folnegovićevo Naselje (u daljnjem tekstu: Mjesni odbor), a kojima se osigurava obavljanje komunalnih djelatnosti:
	- održavanja javnih zelenih površina i
	- redovitog održavanja nerazvrstanih cesta.


	2. Plan je izrađen u skladu s planiranim prihodima i primicima te utvrđenim rashodima i izdacima u Proračunu Grada Zagreba za 2022. i Financijskom planu Mjesnog odbora za 2022., a na temelju godišnjih operativnih planova i programa nositelja komunalnih djelatnosti u Gradu Zagrebu, za koje se dio sredstava osigurava u ovom planu.


	3. Planirana sredstva za financiranje ovog plana u iznosu od ukupno 594.000,00 kuna raspoređuju se za obavljanje poslova i radova održavanja na području Mjesnog odbora prema sljedećim djelatnostima i nositeljima provedbe Plana:

	Redni broj
	Vrsta komunalne djelatnosti
	Nositelj provedbe
	Iznos sredstava

	3.1.
	održavanje javnih zelenih površina
	Zagrebački holding d.o.o., 
Podružnica Zrinjevac
	369.000,00

	3.2.
	redovito održavanje nerazvrstanih cesta
	Zagrebački holding d.o.o., 
Podružnica Zagrebačke ceste
	225.000,00

	Ukupno
	594.000,00




	4. Održavanje javnih zelenih površina u ovom planu obuhvaća održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biološkog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biološkog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštitu uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.
	Ovaj plan odnosi se na poslove održavanja 139.296m² uređenih javnih zelenih površina na području Mjesnog odbora.


	5. Održavanje nerazvrstanih cesta u ovom planu obuhvaća redovno održavanje nerazvrstanih cesta, i to:
	5.1. redovito ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.
	5.2. redovito održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovitog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).
	5.3. asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.
	Ovaj plan odnosi se na poslove redovnog održavanja 30.495 m² nerazvrstanih cesta na području Mjesnog odbora.
	Ukupna planirana sredstva za redovito održavanje nerazvrstanih cesta na području Mjesnog odbora raspoređuju se na sljedeći način:
	- 70 % ili 157.500,00 kuna za asfalterski program i
	- 30 % ili 67.500,00 kuna za ostale poslove redovnog održavanja.


	6. Mjesni odbor, prema ovom planu, brinut će o redovitom održavanju nerazvrstanih cesta i javnih zelenih površina u stanju funkcionalne sposobnosti, sukladno ostvarenim prihodima za financiranje obavljanja komunalnih djelatnosti i održavanja komunalne infrastrukture.


	7. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog plana radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima javne službe, neprofitnosti i kontinuiteta.


	8. Sredstva za provedbu ovog plana osiguravat će Gradski ured za mjesnu samoupravu, civilnu zaštitu i sigurnost za namjene određene Proračunom Grada Zagreba za 2022. i ovim planom, a prema načelima štednje i racionalnog korištenja sredstava.


	9. Ovaj plan bit će objavljen u Službenom glasniku Grada Zagreba kao sastavni dio Plana komunalnih aktivnosti Gradske četvrti Peščenica - Žitnjak u 2022.



Ad. 3. Prijedlozi zaključaka o korištenju prostora MS

	Članovi Vijeća su dobili materijale uz poziv.
a. Zahtjev HDZ-a
Gospodin Branimir Pađen je u ime HDZ-a uputio zahtjev za korištenjem prostora MS i to dvorane od 60 m2. Članovi Vijeća pretpostavljaju da se pod time misli na malu dvoranu, kao što je uobičajeno. Budući da je VMO Folnegovićevo Naselje zaključkom na jednoj od prethodnih sjednica već odobrilo HDZ-u korištenje prostora u traženim terminima, ne zna se zašto je zahtjev HDZ-a ponovljen.
b. Zahtjev Mladeži HDZ-a
Gospođa Dora Gašparović je u ime Mladeži-HDZ-a uputila zahtjev za korištenjem prostora MS i to dvorane od 60 m2 četvrtkom od 16 do 18 sati te je pretpostavka ista kao gore. Temeljem Prijedloga Zaključka o prostorima mjesne samouprave, do ožujka 2022. godine vijeća mjesnih odbora ne odobravaju nove zahtjeve za korištenjem prostorija mjesne samouprave. Prijašnji zahtjev Mladeži HDZ-a za korištenjem spomenutih prostora vrijedi do kraja ožujka 2022. godine te se ovaj zahtjev stavlja na čekanje do sjednice u ožujku kada će se ponovno razmatrati s obzirom na Zaključak o prostorima mjesne samouprave.

	Član vijeća Dalibor Kiseljak ukazuje na članak 8, stavak 4 Prijedloga Zaključka o prostorima mjesne samouprave koji predviđa dva termina mjesečno za potrebe političkih stranaka (naročito onih koje sudjeluju u radu Vijeća Mjesnog odbora) te predlaže da ako se HDZ-u odobre dva termina mjesečno (umjesto nekadašnja četiri), Mladež HDZ-a možda može zauzeti ona preostala dva termina u mjesecu.
	Član Vijeća Slobodan Jurković pohvaljuje djelovanje stranaka u prostorima Mjesnog odbora Folnegovićevo Naselje, inzistira na zajedništvu i suradnji svih korisnika prostora mjesne samouprave te izražava želju i potrebu za sastankom članova.
	Član Vijeća Dalibor Kiseljak odgovara da je korištenje prostora mjesne samouprave važno omogućiti udrugama, kulturno-umjetničkim društvima i volonterima kojima fizički treba prostor za održavanje svojih aktivnosti. Svi koji sastanke mogu održavati online, preko Zooma i sličnih servisa, mogu se sastajati na taj način, ne bi li se oslobodio prostor onima kojima je on fizički potreban za aktivnosti. Pandemija izazvana virusom COVID-19 mnoge je natjerala na upravo ovakav oblik sastanaka koji se pokazao uspješnim.
	Član Vijeća Frane Čavka komentira da se do sada išlo na ruku političkim strankama koje su slale zahtjev za korištenjem prostora mjesne samouprave, a ukoliko će termini ubuduće biti odobravani udrugama, kulturno-umjetničkim društvima, volonterima i sl., potrebno je znati točno tko su korisnici i u koju svrhu koriste prostorije mjesne samouprave.

Ad 4.Izvješća,pitanjaiprijedlozi

1. Projektiranje na katastarskoj čestici 660
Predsjednica Vijeća Nikolina Krešo izvještava da u Plan komunalnih aktivnosti Gradske četvrti Peščenica-Žitnjak za 2022. godinu ulazi projektiranje adrenalinskog parka na k. č. 660 u iznosu od 200.000,00 kn za ishođenje građevinske dozvole. Cilj je izraditi projektnu dokumentaciju i ishoditi dozvole, kako bi se projekt mogao aplicirati na pojedinačne u budućnosti otvorene fondove za samu realizaciju. 

2. Komunalne aktivnosti
Betonske sjedeće garniture u ŠRC Folka kao i sjedeće garniture predviđene za Ulicu Milke Trnine nisu bile planirane u 2021. godini, nego ulaze u plan komunalnih aktivnosti za 2022. Također, u plan za 2022. godinu ulazi i javna rasvjeta kod ZET-ovog igrališta i još niz projekata poput pješačke staze na Gavellinoj ulici i produžetak pješačke staze na Miletićevoj.

3. Čistoća
Potpredsjednik Vijeća Hrabren Dobrotić izvještava da je u tijeku dogovor oko pomicanja kontejnera za papir i komunalni otpad s križanja Rakušine i Gavelline, gdje oni predstavljaju problem u vidu preglednosti i sigurnosti križanja. Na pozicijama predviđenima za kontejnere stanari parkiraju automobile pa je sljedeći korak obilježavanje asfaltiranog dijela predviđenog za kontejner i vraćanje kontejnera na mjesto. Sve će biti obavljeno u suradnji s komunalnim redarom i Službom odvoza otpada Podružnice Čistoće Zagrebačkog holdinga.

4. Promet
Potpredsjednik Vijeća Hrabren Dobrotić izvještava da će u dogovoru s Gradskim uredom za mjesnu samoupravu prometno zrcalo biti vraćeno na križanje Gavelline i Miletićeve ulice.
Gradski ured za graditeljstvo dao je pojašnjenje kako za uspornike na Laurenčićevoj ulici nema uvjeta zbog blizine garaža, jer bi se korisnicima garaža tako otežao ulazak i izlazak iz njih. U toj ulici prema vrtiću bit će postavljena vertikalna signalizacija u obliku prometnih znakova, fluorescentnog prometnog znaka za pješački prijelaz te horizontalne signalizacije u vidu zvučne trake.

5. Osnovna škola Lovre pl. Matačića
Potpredsjednik Vijeća Hrabren Dobrotić, ujedno i član Vijeća Školskog odbora Osnovne škole Lovre pl. Matačića izvještava o posljednjoj sjednici Vijeća školskog odbora:
a. Članovi vijeća koji se biraju putem javnog natječaja još nisu odabrani, a Vijeće Mjesnog odbora Folnegovićevo Naselje bit će obavješteno čim se članovi Vijeća Školskog odbora odaberu.
b. Službenici iz Grada došli su u školu vezano uz obnovu sportske dvorane nakon što su u arhivu pronašli nacrte dvorane. Otkriveno je da su temelji debeli tri metra, a ne jedan metar kako se prije mislilo te nije potrebno ojačavanje temelja. Sanacija, čišćenje, ispiranje kanalizacije, promjena instalacija i slični radovi počinju već sredinom veljače ove godine. Rok samog dovršetka sanacije zida oštećenog u potresu nije još određen, no očekuje se da će biti gotov do kraja tekuće školske godine, jer je projektant dobio početkom veljače rok od mjesec dana da dovrši projektnu dokumentaciju.
6. Vrane
Član vijeća Frane Čavka upozorava da ptice iz rodagavrana (čavke, gačci, crne i sive vrane) u proljeće stvaraju problem u naselju, prvenstveno zbog izmeta te da bi trebalo reducirati populaciju tih ptica na Laurenčićevoj ulici prema vrtiću, konkretno od k. b. 18 do 24. Članica Vijeća Bojana Stajčić govori da je uvriježena procedura bila da se fotografira svaka lokacija, čak i svako drvo gdje učestalo obitavaju ptice, ne bi li bilo razloga za reduciranje. Predsjednica Vijeća Nikolina Krešo zaključuje da da će obavijest proslijediti nadležnoj službi da vidimo što se može učiniti po tom pitanju.

Ovime je dnevni red sjednice iscrpljen.
Predsjednica zaključuje sjednicu u 19:30 sati.	

Zapisnik sastavili: Nikolina Krešo i Hrabren Dobrotić


KLASA: 024-08/22-003/244
URBROJ: 251-13-11-11-22-9
Zagreb, 14. veljače 2022.

